
๏ ธันวาโศกโรคร้ายหมายพิฆาต
แพร่ระบาดพิษกล้าน่าพองขน
เริ่มจากแผ่นดินใหญ่มลายชนม์
แล้วลามทั่วทั้งสกลทุกหนแดน

๏ มีชื่อตามแสงตะวัน "โคโรน่า"
แปลภาษาคือมงกุฎวิจิตรแสน
แล้วมาเปลี่ยนเป็นชื่อ "โควิด" แทน
ไทยทั่วแคว้นร่วมทุกข์ยากวิบากกรรม

๏ ประหนึ่งมือยักษ์ใหญ่มองไม่เห็น
คืบคลานอย่างเยือกเย็นเข้าขย้ำ
ดั่งมืดแสงเคยส่องต้องเดินคลำ
ชนชอกช้ำทุกระดับดุจพับล้ม

๏ ยิ่งคนหาแต่เช้ากินข้าวค่ำ
พนักงานประจำยังขื่นขม
บริษัทมากมายวอดวายจม
ไม่รู้จะระทมอีกเท่าไร

๏ แม้บางท่านเคยแกร่งเข้มแข็งนัก
เคยเป็นหลักคงมั่นไม่หวั่นไหว
แต่คราวนี้สุดอ่อนล้ายากฝ่าไป
แต่ต้องยืนให้ได้อย่างมั่นคง

๏ ต้องฝืนหยัดยืนไว้ให้เขาจับ
ต้องพยุงต้องประคับประคองส่ง
ต้องปลุกขวัญต้องสู้ต้องชูธง
เพื่อฝ่าดงโรคร้ายไปด้วยกัน

๏ หวังเทพไท้พระไตรรัตน์สิ่งศักดิ์สิทธิ์
โปรดแผ่ฤทธิ์ดับภัยเภททุกเขตขัณฑ์
ขอให้โรคระบาดพินาศพลัน
ไวรัสจากอู่ฮั่นจงสิ้นไป ๚๛

